與同舍郎觀潮分韻得還字一字江字三首一字江字爲坐客作  其二
作者：周紫芝
朝代：宋

paragraphs: 烈風驚洪濤，浩蕩吹海立。
迅雷忽飜空，掩耳嗟不及。
漢兵百萬騎，已奪秦關入。
擊石驚倒流，勢若三峽急。
滄波忽喧豗，衆目俱駭慄。
人言海潮來，昔爲子胥屈。
誰當語馮夷，四海今已一。
王春會塗山，白玉執萬笏。
江河及喬嶽，祠祀已咸秩。
海神會當知，萬歲拱帝室。